নির্যাতনমুখী ও অমানবিক ব্যবস্থার বিরুদ্ধে যুক্তরাষ্ট্রের নির্যাতিত শ্রমিক শ্রেণী ১৮২০ সাল থেকে বিচ্ছিন্নভাবে মিটিং মিছিল শুরু করে। ১৮৬২-৬৩ সালে গড়ে ওঠে ট্রেড ইউনিয়ন। বহু আন্দোলনের বিনিময়ে কাজের সময়সূচি ১০ ঘণ্টা স্বীকৃত হলেও তা মানা হতো না। এমনকি আমেরিকার আইনসভা ১৮৬৮ সালে ‘আট ঘণ্টার কাজ’ বলে একটি আইনও পাস করে। কিন্তু তা বাস্তবায়িত হয়নি। ১৮৮১ সালে ‘আমেরিকান ফেডারেশন অব লেবার’ প্রতিষ্ঠিত হয়। সেখানে ১৮৮৪ সালের ৭ অক্টোবর এর চতুর্থ সম্মেলনে সিদ্ধান্ত গৃহীত হলো যে, ১৮৮৬ সালের ১ মে থেকে ৮ ঘণ্টাকেই কাজের দিন হিসেবে গণ্য করা হবে। শ্রমিকরা ইস্পাতের ন্যায় সংঘবদ্ধ হলেন যে, তারা ১৮৮৬ সালের ১ মে থেকে কেউ আট ঘণ্টার বেশি কাজ করবেন না। এ দাবি আদায়ে ১৮৮৬ সালের ১ মে পাঁচ লাখ শ্রমিক প্রত্যক্ষ ধর্মঘটে যোগ দেন। ৩ মে ম্যাককর্মিক হার্ভেস্টার কারখানায় পুলিশি নির্যাতন হলো এবং ২ জন নিরস্ত্র শ্রমিক নিহত হলেন। ৪ মে হেমাকেট স্কোয়ারে সংঘবদ্ধ শ্রমিকদের বিশাল সমাবেশে পুলিশ নির্বিচারে গুলি করে ৫ জন শ্রমিককে হত্যা করলো এবং গ্রেফতার করলো আগস্ট স্পাইজ, পার্সনস, ফিসার ও অ্যাঞ্জেলস নামক ৪ জন শ্রমিক নেতাকে। ১৮৮৯ সালের ১৪ জুলাই প্যারিসে দ্বিতীয় আন্তর্জাতিক সম্মেলন অনুষ্ঠিত হলো। সেখানে ১৮৯০ সাল থেকে ১ মে প্রতিবছর শ্রমিক শ্রেণীর আন্তর্জাতিক সংহতি, সৌভ্রাতৃত্ব ও সংগ্রামের দিন বলে ঘোষিত হল। সেই থেকে মে দিবস বিশ্বে আজও ধারাবাহিকভাবে পালিত হচ্ছে।